На основу члана 14 став 1, члана 15 став 1 Закона о комуналним дјелатностима ("Службени лист ЦГ”, бр. 55/16, 75/16, 02/18, 66/19 и 140/22), члана 155 став 1 Закона о водама ("Службени лист РЦГ", број 27/07 и "Службени лист ЦГ", бр. 73/10, 32/11, 47/11, 48/15, 52/16, 55/16, 02/17, 80/17 и 84/18), члана 27 став 1 тачка 1 Закона о локалној самоуправи ("Службени лист ЦГ”, бр. 02/18, 34/19, 38/20, 50/22 и 84/22) и члана 38 став 1 Статута општине Никшић ("Службени лист ЦГ - Општински прописи", бр. 31/18 и 21/23), Скупштина општине Никшић, на сједници одржаној \_\_\_\_\_\_\_\_\_\_2024. године, донијела је

 **О Д Л У К У**

**о управљању атмосферским водама на територији општине Никшић**

**I. ОПШТЕ ОДРЕДБЕ**

Члан 1

Овом одлуком прописује се начин и услови организовања и обављања комуналне дјелатности управљања атмосферским водама на територији општине Никшић, услови за пружање комуналне услуге, права и обавезе вршиоца комуналне дјелатности и корисника комуналне услуге и друга питања од значаја за вршење наведене дјелатности.

Члан 2

Изрази који се у овој одлуци користе за физичка лица у мушком роду подразумијевају исте изразе у женском роду.

Члан 3

Комунална дјелатност управљања атмосферским водама је:

* прихватање, одвођење и испуштање атмосферских отпадних вода са јавних и других уређених површина које су повезане на јавну атмосферску канализацију;
* одржавање изграђених објеката и природних водотока за прихватање и одвођење бујичних вода;
* одржавање функционалне спремности комуналне инфраструктуре, опреме и средстава.

Члан 4

Комуналну дјелатност управљања атмосферским водама на територији општине Никшић обавља привредно друштво, са својством правног лица, које је основала Општина Никшић и којем су од стране Општине Никшић ти послови повјерени посебним Уговором (у даљем тексту: Друштво).

Члан 5

Комунална инфраструктура су локална добра у општој употреби и добра од општег интереса, односно објекти, уређаји и инсталације, који се користе, односно који су неопходни за обављање комуналне дјелатности управљања атмосферским водама.

Комунална опрема и средства су покретна опрема и средства које користи Друштво ради обављања повјерених послова.

Комунална услуга је прихватање и одвођење атмосферских отпадних вода у јавну атмосферску канализацију.

Корисник комуналне услуге је физичко лице, правно лице и предузетник, које је власник непокретности која је прикључена на јавну атмосферску канализацију, на начин и под условима прописаним законом и овом одлуком (у даљем тексту: корисник).

Члан 6

Одржавање комуналне инфраструктуре, опреме и средстава обухвата инвестиционо и текуће одржавање.

Инвестиционо одржавање је извођење радова на комуналној инфраструктури, опреми и средствима којима се, у зависности од вијека трајања, врши замјена дјелова комуналне инфраструктуре, опреме и средстава у циљу одржавања њихове функционалне спремности, и/или веће техно-економске ефикасности у пружању услуге и/или вишег нивоа заштите животне средине.

Инвестиционо одржавање комуналне инфраструктуре врши Општина Никшић на основу годишњег програма који доноси Скупштина општине Никшић.

Текуће одржавање чине редовни радови мањег обима, као и интервенције које се изводе на комуналној инфраструктури, опреми и средствима у случају оштећења и спречавања оштећења или хаварија у циљу њиховог довођења у стање функционалне спремности, а састоји се од прегледа, поправки и предузимања превентивних и заштитних мјера.

Текуће одржавање комуналне инфрастуктуре која се користи за обављање дјелатности управљања атмосферским водама врши се на основу годишњег програма који доноси и спроводи Друштво уз сагласност надлежног органа локалне управе, а који се прилаже уз годишњи програм обављања комуналних дјелатности који доноси Скупштина општине Никшић.

Радови на текућем одржавању који нијесу обухваћени годишњим програмом из става 5 овог члана, могу се обављати уз сагласност надлежног органа локалне управе.

Средства за текуће одржавање комуналне инфрастуктуре која се користи за обављање дјелатности управљања атмосферским водама се обезбјеђују у буџету Општине Никшић.

Члан 7

Припрему и комунално опремање грађевинског земљишта обезбјеђује и врши Општина Никшић у складу са Програмом уређења простора Општине Никшић у вријеме реализације Програма.

Члан 8

Изградњу комуналне инфраструктуре за обављање комуналне дјелатности управљања атмосферским водама може да врши и заинтересовани корисник простора у складу са прописима којима је уређено комунално опремање.

Међусобни односи заинтересованог корисника простора и Општине Никшић, у случају из става 1 овог члана, уређују се уговором.

Изграђена комунална инфраструктура из става 1 овог члана даје се на управљање и одржавање Друштву након стицања услова за употребу објекта у складу са законом којим се уређује изградња објеката, а најкасније 30 дана од дана уписа комуналне инфраструктуре у катастар непокретности.

Приликом примопредаје комуналне инфраструктуре из става 3 овог члана између инвеститора и Друштва се, поред коначног извјештаја о извршеном стручном надзору, предаје и пратећа техничка документација (Пројекта изведеног објекта) са свим дозволама и сагласностима које су пратиле пројектовање и изградњу комуналне инфраструктуре.

Одржавање комуналне инфраструктуре из става 3 овог члана врши се на основу Пројекта изведеног објекта.

**II. УСЛОВИ И НАЧИН ОБАВЉАЊА КОМУНАЛНЕ ДЈЕЛАТНОСТИ**

**УПРАВЉАЊА АТМОСФЕРСКИМ ВОДАМА**

Члан 9

Под јавном атмосферском канализацијом подразумијевају се:

* колектори насеља и главни колектори,
* улична канализациона мрежа,
* канализациона мрежа блоковских површина, тргова и јавних паркинг постора,
* ревизиона окна на колекторима, уличној канализационој мрежи и канализационој мрежи блоковских површина, тргова и јавних паркинг постора,
* сливничка окна са таложницима на колекторима, уличној канализационој мрежи и канализационој мрежи блоковских површина, тргова и јавних паркинг постора,
* испусти у реципијент.

Члан 10

Друштво одржава објекте, уређаје и инсталације система атмосферске канализације из члана 9 ове одлуке.

Члан 11

Друштво је дужно да, у границама техничких карактеристика система, обезбиједи стално прикупљање, одвођење и испуштање у реципијент атмосферских вода са јавних и других уређених површина које су повезане на јавну атмосферску канализацију.

Члан 12

У случају непланираних или неочекиваних поремећаја или прекида у обављању комуналне дјелатности управљања атмосферским водама, Друштво је дужно да одмах о томе обавијести орган локалне управе надлежан за комуналне послове и да предузме мјере за отклањање узрока поремећаја, као и да преко најмање једног електронског, односно штампаног медија, а обавезно на интернет страници Друштва обавијести грађане о насталим поремећајима или прекидима.

Уколико Друштво не предузме мјере за отклањање поремећаја, мјере предузима Општина Никшић о трошку Друштва.

Уколико је прекид или поремећај у пружању услуге прикупљања и одвођења атмосферских вода посљедица незаконитог дјеловања трећег лица, то лице дужно је да плати трошкове отклањања прекида, односно поремећаја у пружању услуге прихватање и одвођење атмосферских вода и да Друштву надокнади штету насталу усљед прекида, односно поремећаја.

Уколико није познато треће лице које је проузроковало прекид или поремећај у пружању услуге прихватања и одвођења атмосферских вода, поремећај отклања Друштво без обавезе да надокнади материјалну штету проузрокавану насталим прекидом или поремећајем.

Члан 13

Грађевински радови изнад, испод или у непосредној близини цјевовода, објеката и уређаја којима Друштво обавља дјелатност управљања атмосферским водама, могу се изводити само уз сагласност Друштва.

Све радове на заштити и обезбјеђењу цјевовода, објеката и уређаја у случају извођења радова из става 1 овог члана изводи Друштво или други извођач под надзором Друштва, а на терет инвеститора.

**III.** **УСЛОВИ И НАЧИН ПРИКЉУЧЕЊА НА ЈАВНУ АТМОСФЕРСКУ КАНАЛИЗАЦИЈУ**

Члан 14

Власник грађевинског објекта дужан је да прикључи грађевински објекат на изграђену комуналну инфраструктуру за прихватање и одвођење атмосферских вода.

Грађевинским објектом у смислу става 1 овог члана, сматрају се саобраћајне површине: коловози, паркинзи, гараже и др. (у даљем тексту: објекат).

Члан 15

Друштво издаје услове за израду техничке документације за прикључење објекта на јавну атмосферску канализацију, у складу са законом којим је регулисана ова област.

Услови из става 1 овог члана нарочито треба да садрже:

* ситуациони приказ постојеће уличне мреже атмосферске канализације на коју се врши прикључење објекта са назнаком капацитета, положаја цјевовода, ревизионих и сливничких окана;
* мјесто прикључења канализационог прикључка;
* услове за изградњу канализационог прикључка (квалитет цијеви прикључка, дозвољене нагибе ка ревизионом окну уличне канализационе мреже, начин укрштања са другим инсталацијама и др.);
* услове за изградњу најнизводнијег ревизионог окна интерних инсталација атмосферске канализације (положај, димензије и сл.);
* услове за прикупљање атмосферских вода са кровова објекта, као и цијеле локације (пјешачких комуникација и сл.) и испуштање вишка ових вода у атмосферску канализацију;
* услове за прикупљање, пречишћавање и испуштање вода са паркинга, саобраћајница, гаража и др.

Члан 16

Прикупљање и одвођење атмосферских вода са кровних површина, пјешачких комуникација и сл. врши се преко ретензионог базена (упојног бунара, рова и сл.) у оквиру урбанистичке (катастарске) парцеле.

Капацитет ретензионог базена треба да прихвати атмосферске воде првог поплавног таласа петнаестоминутне кише интезитета 200 l/s/ha.

Атмосферске воде са кровних површина као и цијеле локације се не смију директно упуштати у јавну атмосферску канализацију, већ само вишак воде који се прелива из ретензионог базена.

Атмосферске воде које се прикупљају са саобраћајних површина (коловоза, паркинга и гаража површине веће од 50 m2), као и осталих површина гдје постоји ризик појаве зауљених отпадних вода, неопходно је пречистити до нивоа одређеног прописом којим се дефинише квалитет отпадних вода које се испуштају у реципијент или колекторски систем.

У случају дуготрајних киша великог интезитета, које могу изазвати плављење подрума и сутерена, Друштво не може гарантовати уредно одвођење вишка атмосферских вода из ретензионих базена, па заштиту истих предвидјети техничком документацијом.

Члан 17

Друштво је дужно да по захтјеву за давање сагласности на техничку документацију одлучи у року прописаном законом којим се уређује изградња објеката.

Члан 18

Прикључење објекта на јавну атмосферску канализацију врши се преко прикључка атмосферске канализације.

Прикључак атмосферске канализације је цијевни спој од најнизводнијег ревизионог/ сливничког окна интерне канализације до ревизионог окна уличне мреже атмосферске канализације.

Најнизводније ревизионо/сливничко окно интерне канализације треба да буде смјештено уз саму регулациону линију урбанистичке парцеле, односно до границе катастарске парцеле (на максимум 1,0 m од границе парцеле - унутар парцеле).

Члан 19

Инвеститор, односно власник објекта подноси захтјев Друштву за прикључак на атмосферску канализацију.

Уз захтјев из става 1 овог члана доставља се:

* пријава грађења објекта или грађевинска дозвола;
* извод из Пројекта хидротехничких инсталација (система за одводњавање атмосферских вода, система за пречишћавање атмосферских вода) на који је дата сагласност Друштва;
* извод из Централног регистра привредних субјеката (за правна лица и предузетнике);
* лист непокретности;
* одобрење за прекопавање јавне површине од органа локалне управе надлежних за комуналне послове и саобраћај.

Правна лица захтјев подносе на меморандуму правног субјекта.

Прикључење на јавну атмосферску канализацију изводи Друштво или други извођач под надзором Друштва.

Друштво врши прикључење објекта на јавну атмосферску канализацију, најкасније десет дана од дана пријема доказа о уплати накнаде за прикључење накнаде за прикључење и трошкова прикључења.

Висину накнаде из става 5 овог члана и начин плаћања прописује одлуком надлежни орган Општине Никшић.

Члан 20

У случају реконструкције уличне мреже атмосферске канализације, што подразумијева замјену дијела прикључног цјевовода на приватној парцели, терет наведених трошкова сноси Друштво, односно Општина.

У случају из става 1 овог члана стари прикључак се ставља ван функције, а власник парцеле је дужан да дозволи несметано извођење радова на његовој парцели.

Реконструкцију постојећих прикључака који не задовољавају техничке услове, на захтјев корисника, изводи Друштво или други извођач под надзором друштва, о трошку корисника.

Члан 21

У случају квара/оштећења на прикључку атмосферске канализације који је посљедица извођења грађевинских радова на јавној површини, радове на поправци изводи Друштво или други извођач под надзором Друштава, а на терет инвеститора.

Члан 22

Ако се утврди да је физичко лице, правно лице или предузетник противправно прикључило објекат на јавну атмосферску канализацију, исто је дужно да, о свом трошку, уклони тај прикључак у року од осам дана од дана утврђивања противправног прикључења, односно од доношења налога за уклањање тог прикључка, под условима које одреди и уз надзор који спроводи Друштво.

Ако физичко лице, правно лице или предузетник не уклони прикључак у року из става 1 овог члана, Друштво ће уклонити прикључак о трошку тог лица.

Члан 23

Ако физичко, правно лице или предузетник непрописно или немарном употребом атмосферске канализације проузрокује оштећење, Друштво ће исто отклонити о његовом трошку.

**IV. ИНСТАЛАЦИЈЕ АТМОСФЕРСКЕ КАНАЛИЗАЦИЈЕ И УРЕЂАЈИ НА ОБЈЕКТИМА**

Члан 24

Интерну атмосферску канализацију, у смислу ове одлуке, чине:

* инсталације, објекти и уређаји за одвођење атмосферских вода са урбанистичке парцеле (саобраћајница, паркинг, пјешачких комуникација и сл.) и површина са посебном намјеном;
* инсталације и објекти дренажних система за одвођење подземних вода;
* прикључак на јавну атмосферску канализацију.

Под атмосферском канализацијом на површинама са посебном намјеном подразумијева се атмосферска канализација на пијачним просторима, тржним центрима, индустријским и фабричким просторима, здравственим установама, аеродромима, аутобуским и жељезничким станицама и сл.

Интерну атмосферску канализацију одржава корисник.

У објектима у етажној својини о заштити и исправности интерне атмосферске канализације стара се Скупштина етажних власника у складу са посебним прописима.

Уколико није формирана Скупштина етажних власника обавезе одржавања интерне атмосферске канализације преносе се на власнике посебних дјелова зграде.

Интерна атмосферска канализација мора бити заштићена од физичких оштећења.

**V. ПРАВА И ОБАВЕЗЕ ДРУШТВА**

Члан 25

Друштво је дужно, нарочито, да:

* се стара о модернизацији, проширивању и усклађивању капацитета јавне атмосферске канализације у складу са потребама и развојним програмима Општине Никшић;
* планира и усклађује своје планове са планским документима Општине Никшић;
* донесе смјернице за кориснике којима се ближе дефинише начин коришћења и одржавања интерне атмосферске канализације (материје које се не могу одлагати, односно испуштати у јавну атмосферску канализацију и сл.) и објави на својој интернет страници;
* објављује сервисне информације које се односе на услове и начин редовног пружања услуге прикупљања и одвођења атмосферске вода на својој интернет страници;
* успостави и води кориснички сервис у складу с посебним прописима;
* на својој интернет страници објављује обрасце захтјева које могу подносити корисници;
* успостави и води кориснички портал;
* успостави, ажурира и чува у ГИС-у просторне и нумеричке податке о јавној атмосферској канализацији.

Члан 26

Друштво не одговара за сметње и штету насталу трећим лицима, односно немогућност одвођења атмосферских вода насталих услед више силе и других разлога које Друштво није могло да предвиди или спријечи.

Члан 27

У случају крађе, изненадног искакања и лома поклопца ревизионог или сливничког окна Друштво је дужно да одмах по пријави или сазнању на други начин, предузме хитне мјере обезбеђења и замјене истог и о томе обавијести органе локалне управе надлежне за комуналне послове и саобраћај.

**VI. ПРАВА И ОБАВЕЗЕ КОРИСНИКА УСЛУГА**

Члан 28

Сви власници, односно носиоци права коришћења на непокретности (урбанистичкој парцели) чије су интерне инсталације атмосферске канализације прикључена на јавну атмосферску канализацију солидарно одговарају за обавезе које проистичу из ове одлуке.

У случају промјене власника или носиоца права коришћења на непокретности, сва права и обавезе прелазе на новог власника, односно корисника.

У случају више нових власника, сва права и обавезе прелазе на нове власнике сразмјерно величини власничког удјела, односно на власника којег споразумно одреде.

Нови власници солидарно одговарају за све обавезе.

Члан 29

Забрањено је у атмосферску канализацију испуштати и убацивати оно што може оштетити инсталације и штетно утицати на животну средину и здравље људи и то:

* комину, талог, квасац, силажу, кожу, длаке, отпад од клања и прераде животињских лешева;
* цементни и кречни муљ, малтер и др.;
* невезане зрнасте материјале са зелених јавних површина (паркови и др.), са дијела саобраћајница и других саобраћајних површина у току њиховог чишћања и прања;
* хемикалије и боје, као и муљ настао при пречишћавању атмосферских и других отпадних вода;
* течно и чврсто стајско ђубриво;
* агенсе за дезинфекцију и чишћење, детерџенте и производе за прање, који доводе до стварања енормно велике количине пјене.

Забрањено је у атмосферску канализацију испуштати и убацивати и друге супстанце прописане законом.

**VII. НАДЗОР**

Члан 30

Надзор над спровођењем ове одлуке врши орган локалне управе надлежан за комуналне послове.

Инспекцијски надзор над спровођењем ове одлуке врши комунални инспектор.

Обезбјеђење комуналног реда и комунални надзор над спровођењем ове одлуке врши комунални полицајац.

**VIII. КАЗНЕНЕ ОДРЕДБЕ**

Члан 31

Новчаном казном у износу од 150 еура до 10.000 еура казниће се за прекршај Друштво, ако:

* не одржава објекте, уређаје и инсталације система атмосферске канализације из члана 9 ове одлуке (члан 10);
* не отклони поремећај у пружању услуге прихватања и одвођења атмосферских вода, без обавезе да надокнади материјалну штету проузрокавану насталим прекидом или поремећајем, уколико није познато треће лице које је проузроковало прекид или поремећај (члан 12 став 4);
* поступа супротно одредбама члана 25;
* не предузме хитне мјере обезбјеђења и замјене поклопца ревизионог или сливничког окна, у случају крађе, изненадног искакања и лома истог, одмах по пријави или сазнању на други начин, и о томе не обавијести органе локалне управе надлежне за комуналне послове и саобраћај (члан 27).

Новчаном казном у износу од 20 еура до 1.000 еура казниће се одговорно лице Друштва за прекршаје из става 1 овог члана.

Члан 32

Новчаном казном у износу од 150 еура до 10.000 еура казниће се за прекршај правно лице, ако:

* изводи грађевинске радове, без сагласности Друштва, изнад, испод или у непосредној близини цјевовода, објеката и уређаја којима Друштво обавља дјелатност управљања атмосферским водама (члан 13 став 1);
* не дозволи несметано извођење радова на сопственој парцели у случају из члана 20 став 1 ове одлуке (члан 20 став 2);
* не одржава интерну атмосферску канализацију (члан 24 став 3);
* поступа супротно забранама из члана 29 став 1 ове одлуке.

Новчаном казном у износу од 20 еура до 1.000 еура казниће се одговорно лице у правном лицу за прекршаје из става 1 овог члана.

Новчаном казном у износу од 50 еура до 3.000 еура казниће се предузетник за прекршаје из става 1 овог члана.

Новчаном казном у износу од 20 еура до 1.000 еура казниће се физичко лице за прекршаје из става 1 овог члана.

**IX. ПРЕЛАЗНЕ И ЗАВРШНЕ ОДРЕДБЕ**

Члан 33

Ступањем на снагу ове одлуке престају да важе одредбе из поглавља IX Одлуке о комуналном уређењу територије Општине Никшић („Сл.лист РЦГ - Општински прописи“, бр. 27/06 и 43/06 и „Сл.лист ЦГ - Општински прописи“, бр. 19/09, 31/13, 31/14, 24/15 и 22/16).

Члан 34

Ова одлука ступа на снагу осмог дана од дана објављивања у „Службеном листу Црне Горе - Општински прописи“.

Број: 01-030-

Никшић\_\_\_\_\_\_\_\_2024. године

 СКУПШТИНА ОПШТИНЕ НИКШИЋ

 П р е д с ј е д н и к

 Немања Вуковић, с.р.

**О б р а з л о ж е њ е**

I. ПРАВНИ ОСНОВ

Правни основ за доношење ове одлуке садржан је у члану 14 став 1 Закона о комуналним дјелатностима (“Службени лист ЦГ”, бр. 55/16, 76/16, 02/18, 66/19 и 140/22) којим је прописано да обављање комуналних дјелатности на својој територији обезбјеђује и ближе уређује јединица локалне самоуправе, а у случајевима предвиђеним законом и Влада Црне Горе у складу са законом.

Чланом 15 став 1 истог Закона је, између осталог, прописано да јединица локалне сaмоуправе прописује начин и услове организовања обављања комуналних дјелатности и услове за пружање комуналних услуга, односно испоруку комуналног производа, а нарочито:

* услове за обављање дјелатности којима се обезбјеђује одређени обим, врста и квалитет услуга, ако ти услови нијесу одређени посебним прописом;
* начин обезбјеђивања континуитета у вршењу комуналних дјелатности;
* ред првијенства и начин пружања комуналних услуга када, усљед више силе, дође до смањеног обима у вршењу комуналних дјелатности;
* права и обавезе вршиоца комуналне дјелатности и корисника.

Чланом 155 став 1 Закона о водама (“Службени лист РЦГ”, број 27/07 и “Службени лист ЦГ”, бр.73/10, 32/11, 47/11, 48/15, 52/16, 55/16, 02/17, 80/17 и 84/18) је прописано да обављање дјелатности јавног водоснабдијевања и јавне канализације обезбјеђује и уређује јединица локалне самоуправе.

Чланом 27 став 1 тачка 1 Закона о локалној самоуправи ("Службени лист ЦГ”, бр. 02/18, 34/19, 38/20, 50/22 и 84/22) је прописано да Општина, у складу са законом и другим прописима, између осталог, уређује и обезбјеђује обављање и развој комуналних дјелатности, одржавање комуналне инфраструктуре и комуналног реда.

Чланом 38 став 1 Статута општине Никшић (“Службени лист ЦГ-Општински прописи”, бр. 31/18 и 21/23) прописани су акти које Скупштина доноси у вршењу послова из своје надлежности.

II. РАЗЛОЗИ ЗА ДОНОШЕЊЕ

Разлози за доношење ове одлуке садржани су у потреби усклађивања општинских прописа са важећим законима, потреби уређивања комуналне дјелатности управљања атмосферским водама, као и настојању Општине Никшић да унаприједи и поспјеши стање у овој области.

III. САДРЖАЈ ОДЛУКЕ

Одлука је конципирана у девет поглавља, тако да се у оквиру истог третирају питања која по тематици припадају одређеним питањима из оквира поглавља, а у цјелини обезбјеђују јединственост акта и логички слијед одредаба којих укупно има 34.

Између осталог, питања која се односе на:

* Опште одредбе;
* Услове и начин обављања комуналне дјелатности управљања атмосферским водама;
* Услове и начин прикључења на јавну атмосферску канализацију;
* Инсталације атмосферске канализације и уређаји на објектима;
* Права и обавезе Друштва;
* Права и обавезе корисника услуга;
* Надзор;
* Казнене одредбе;
* Прелазне и завршне одредбе.

Полазећи од наведеног, предлаже се Скупштини Општине Никшић, да донесе Одлуку о управљању атмосферским водама на територији општине Никшић.

 О Б Р А Ђ И В А Ч И:

 Секретаријат за комуналне послове и саобраћај

 СЕКРЕТАР

 Видак Кртолица

 ДОО ”Водовод и канализација” Никшић

 ИЗВРШНИ ДИРЕКТОР

 Жељко Цицмил